CELEX: 32021R1418
Language: hu
Date: 2021-06-23 00:00:00
Title: A Bizottság (EU) 2021/1418 felhatalmazáson alapuló rendelete (2021. június 23.) a 640/2014/EU felhatalmazáson alapuló rendeletnek az állattartáshoz kapcsolódó támogatási rendszerek vagy az állattartáshoz kapcsolódó támogatási intézkedések keretében kiszabott szankciókra vonatkozó szabályok tekintetében történő módosításáról

2021.8.31.   
               
               
                  HU
               
               
                  Az Európai Unió Hivatalos Lapja
               
               
                  L 305/6
               
            
         A BIZOTTSÁG (EU) 2021/1418 FELHATALMAZÁSON ALAPULÓ RENDELETE
         (2021. június 23.)
         a 640/2014/EU felhatalmazáson alapuló rendeletnek az állattartáshoz kapcsolódó támogatási rendszerek vagy az állattartáshoz kapcsolódó támogatási intézkedések keretében kiszabott szankciókra vonatkozó szabályok tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről szóló, 2013. december 17-i 1306/2013/EU európai parlamenti és tanácsi rendeletre (1), és különösen annak 63. cikke (4) bekezdésére, 64. cikke (6) bekezdésére és 77. cikke (7) bekezdésére,
         mivel:
         
                     (1)
                  
                  
                     Az (EU) 2021/841 felhatalmazáson alapuló bizottsági rendelettel (2) módosított 640/2014/EU felhatalmazáson alapuló bizottsági rendelet (3) 31. cikkének (1) bekezdése úgy rendelkezik, hogy azon támogatás teljes összegét, amelyre a kedvezményezett jogosult, a 640/2014/EU felhatalmazáson alapuló rendelet 30. cikke (3) bekezdésének megfelelően meghatározott állatlétszám alapján kell kifizetni, feltéve, hogy legfeljebb három állat minősül nem meghatározottnak, és a nem meghatározott állatok egyedileg azonosíthatók az állatoknak az említett rendelet 2. cikke (1) bekezdésének 7. pontja szerinti azonosítási és nyilvántartási rendszerében meghatározott bármely módon. Az állatok egyedi azonosítása azonban csak a szarvasmarha-, juh- és kecskefélékre vonatkozik, más állatfajokra nem. Ezenkívül a 640/2014/EU felhatalmazáson alapuló rendelet 31. cikkének (2) bekezdése úgy rendelkezik, hogy a közigazgatási szankciót csak akkor kell alkalmazni, ha háromnál több állat minősül nem meghatározottnak; a szóban forgó bekezdés ugyanakkor nem említi azt az esetet, amikor három vagy annál kevesebb olyan szarvasmarha-, juh- és kecskeféle minősül nem meghatározottnak, amelyek egyedileg nem azonosíthatók az állatok azonosítási és nyilvántartási rendszerében meghatározott bármely módon.
                  
               
                     (2)
                  
                  
                     A 640/2014/EU felhatalmazáson alapuló rendelet 31. cikke (1) bekezdésének b) pontjában foglalt második feltétel ezért a közigazgatási szankciók alkalmazásától való eltérésből kizár minden, a szarvasmarha-, juh- és kecskeféléktől eltérő állatot, amelyekre a 640/2014/EU felhatalmazáson alapuló rendelet alkalmazandó.
                  
               
                     (3)
                  
                  
                     Helyénvaló tehát a 640/2014/EU felhatalmazáson alapuló rendelet 31. cikke (1) bekezdésének b) pontját úgy átalakítani, hogy az egyedi azonosítás követelménye csak a szarvasmarha-, juh- és kecskefélékre vonatkozzon.
                  
               
                     (4)
                  
                  
                     A 640/2014/EU felhatalmazáson alapuló rendelet 31. cikkének (2) bekezdése nem ír elő szankciót azokra az esetekre, amikor három vagy annál kevesebb nem meghatározottnak minősülő szarvasmarha-, juh- és kecskeféle egyedileg nem azonosítható, ami azt jelenti, hogy ezek az egyedek az állatok azonosítási és nyilvántartási rendszerében meghatározott módokon már nem azonosíthatók és nyomonkövethetők. Ez olyan helyzethez vezet, amelyben a kevésbé súlyos, pusztán a nem meghatározott állatok számán alapuló meg nem felelések szankciókat vonnának maguk után, míg a nem azonosítható állatokkal (szarvasmarha, juh- és kecskefélékkel) kapcsolatos súlyosabb meg nem felelések nem járnának következményekkel.
                  
               
                     (5)
                  
                  
                     Ezért helyénvaló közigazgatási szankciókat előírni a súlyosabb meg nem felelések esetére is, amikor a nem meghatározott szarvasmarha-, juh- és kecskefélék egyedileg nem azonosíthatók az állatok azonosítási és nyilvántartási rendszerében meghatározott bármely módon, függetlenül a számuktól.
                  
               
                     (6)
                  
                  
                     Ezért a 640/2014/EU felhatalmazáson alapuló rendeletet ennek megfelelően módosítani kell.
                  
               
                     (7)
                  
                  
                     Az (EU) 2021/841 felhatalmazáson alapuló rendelet analógiájára ezt a rendeletet a 2021. január 1-jén vagy azt követően kezdődő igénylési évekre vagy támogatási időszakokra benyújtott támogatási kérelmekre és kifizetési kérelmekre kell alkalmazni,
                  
               ELFOGADTA EZT A RENDELETET:
         
            1. cikk
            A 640/2014/EU felhatalmazáson alapuló rendelet 31. cikke a következőképpen módosul:
            
                        a)
                     
                     
                        az (1) bekezdés b) pontja helyébe a következő szöveg lép:
                        
                                    „b)
                                 
                                 
                                    a nem meghatározottnak minősülő szarvasmarha-, juh- és kecskefélék egyedileg azonosíthatók az állatok azonosítási és nyilvántartási rendszerében meghatározott bármely módon.”;
                                 
                              
                  
                        b)
                     
                     
                        a (2) bekezdés első albekezdésében a bevezető mondat helyébe a következő szöveg lép:
                        „Ha háromnál több állat minősül nem meghatározottnak, vagy ha a nem meghatározottnak minősülő szarvasmarha-, juh- és kecskefélék egyedileg nem azonosíthatók az állatok azonosítási és nyilvántartási rendszerében meghatározott bármely módon, akkor azon támogatás teljes összegét, amelyre a kedvezményezett az (1) bekezdésben említett támogatási rendszer vagy támogatási intézkedés, illetve ilyen támogatási intézkedés alá tartozó művelettípus keretében az érintett igénylési évben jogosult, az alábbiak szerint kell csökkenteni:”.
                     
                  
         
            2. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            A rendeletet a 2021. január 1-jén vagy azt követően kezdődő igénylési évekre vagy támogatási időszakokra benyújtott támogatási kérelmekre és kifizetési kérelmekre kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. június 23-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 347., 2013.12.20., 549. o.
         
         
            (2)  A Bizottság (EU) 2021/841 felhatalmazáson alapuló rendelete (2021. február 19.) a 640/2014/EU felhatalmazáson alapuló rendeletnek a szarvasmarha-, juh- és kecskefélék azonosítási és nyilvántartási rendszerével kapcsolatos meg nem felelésekre és az állattartási támogatási rendszerek vagy az állattartással kapcsolatos támogatási intézkedések keretében bejelentett állatokhoz kapcsolódó közigazgatási szankciók mértékének kiszámítására vonatkozó szabályok tekintetében történő módosításáról (HL L 186., 2021.5.27., 12. o.).
         
            (3)  A Bizottság 640/2014/EU felhatalmazáson alapuló rendelete (2014. március 11.) az 1306/2013/EU európai parlamenti és tanácsi rendeletnek az integrált igazgatási és ellenőrzési rendszer, a kifizetések elutasítására és visszavonására vonatkozó feltételek, valamint a közvetlen kifizetésekre, a vidékfejlesztési támogatásokra és a kölcsönös megfeleltetésre alkalmazandó közigazgatási szankciók tekintetében történő kiegészítéséről (HL L 181., 2014.6.20., 48. o.).